Akakiiko akakulemberema omulimu gw’okunoonyereza ku nkola y’emirimu mu masaza ga Buganda kaanjudde alipoota enzijuvu, eraga engeri amasaza gyegakozeemu emirimu mu mwaka guno 2022.
Akakiiko kano akakulirwa Omukungu Godfrey Male Busuulwa kaaweebwa obuvunaanyizibwa okuva mu minisitule ya government ez’ebitundu, okutalaaga amasaza ga Buganda gonna 18 okwekenneenya enkola y’emirimu.
Omukungu Male Busuulwa yagambye nti empaka zaatambulira ku mulamwa gw’obwerufu, okutereeza enzirukanya y’emirimu mu Masaza.
Essaza Kyaggwe lyelyanywa mu malala akendo n’obubonero 77 ku 100, Bulemeezi n’ekwata ekyokubiri, Butambala kya kusatu, Buddu kyakuna, Ggomba kyakutaano.
Mu kifo 6 mulimu essaza Ssese, ekya 7 Busiro, ekyo 8 Buvuma, ekyo 9 Mawokota olwo Kyaddondo nekwata ekye 10
Essaza Mawogola lyakwata ekifo kya 11, Kabula 12, Busujja 13, Ssingo 14, Kkooki 15, Buweekula 16 , Bugerere 17 olwo Buluuli n’ekwata ekye 18.
Amasaza agaakola obulungi geebazibwa nnyo olwobunyiikivu era ng’eryanywa mu malala akendo (Kyaggwe) lyakuweebwa ebirabo ebirisiima olwokukulemberamu mu mpeereza ennungi.
Mu bimu ku byasinga okussibwako essira kuliko okukakasa ng’abaami bategeera bulungi obukulu bw’okuba n’amakakkalabizo, okugayonja n’okubaamu byonna ebyetaagisa okubeeramu.
Akakakiiko kaakizuula ng’amakakkalabizo agasinga mateeteketeeke bulungi era n’ebifaananyi by’Obwakabaka byonna nga mwebiri era nga mayonjo.
Wabula akakiiko kaasanga okusooomoozebwa ng’abamasaza abasinga obungi batuuza enkiiko kyokka nebataba nabiwandiiko muteekeddwa biteeso.
Akakiiko kakizuula nti amasaza mangi galaga obwerufu mu nzirukanya y’emirimu.
Mu nsisinkanoo y’abaami b’amasaza eyayindidde ku mbuga enkulu Bulange e Mmengo, Minisita wa government ez’ebitundu era Ssaabawolereza wa Buganda Owek. Christopher Bwanika yatendereza okuvuganya okuliwo mu masaza n’ategeeza nti kusaanidde okugenda mu maaso.
Owek. Bwanika yasabye abaami ba Kabaka ab’amasaza okwongera maanyi mu kusitula Omutindo gw’obuweereza bwebaba baakutuukiriza emirimu nga bwegirambikiddwa, baleme kukolerera mpaka.
Minisita omubeezi owa government ez’ebitundu era avunaanyizibwa obutereevu ku baami b’amasaza Owek Joseph Kawuki yagambye nti okuva empaka zino Ssaabasajja lweyasiima zitandike mu 2014, Abaami baassa ekiragiro kino mu nkola era bingi ebikoleddwa.
Owek Kawuki yajjukizza abaami nti olupimo olugobererwa mu mpaka zino, buli mulimu gukolerwe mu budde obulambikiddwa era gutuukirizibwe.
Mu ngeri yeemu Owek Kawuki yasabye abaami obutakwatagana na mirimu mingi mulundi gumu, wabula giweebwe ekiseera wamu n’okuyambagana ng’abaami wamu n’abamyuka babwe.
Yabasabye bongere okwegendereza enkwata y’ebiwandiiko ebiva embuga n’ebbaluwa, bakozese empaka zino okwetunulamu buli omu alabe awakyali obunafu watereezebwe.
Abaami b’amasaza abeetabye mu nsisinkano eno, beeyanzizza nnyo Ssaabasajja olw’okubakolera enteekateeka eno, n’ebasuubiza buli omu okukola n’okutuukiriza obuvunanyizibwa bwe nga bwebuteekeddwa okuzza Buganda ku ntikko.
Empaka zino zigoberera n’okulondoola enkola y’emirimu mu masaza n’amagombolola, nga zigerererwamu okusitula omutindo gw’empeereza wamu n’okusitula Obwakabaka bubeere mu kifo kyabwo ekisooka.
Bisakiddwa: Kamulegeya Achileo. K
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn